मकवानपुर गोल्डकप आजदेखि
चौथो संस्करणको स्थानीय तह सहिद स्मृति मकवानपुर गोल्डकप फुटबल प्रतियोगिताको उद्घाटन खेलमा बिहीबार वाग्मती युवा क्लब सर्लाही र जनजागृति युवा क्लब सिमराबीच प्रतिस्पर्धा हुँदै छ ।
मकवानपुर — चौथो संस्करणको स्थानीय तह सहिद स्मृति मकवानपुर गोल्डकप फुटबल प्रतियोगिताको उद्घाटन खेलमा बिहीबार वाग्मती युवा क्लब सर्लाही र जनजागृति युवा क्लब सिमराबीच प्रतिस्पर्धा हुँदै छ ।हेटौंडा–५ स्थित क्याम्पाडाँडा मैदानमा हुने प्रतियोगितामा एक विदेशीसहित १२ टिमको सहभागिता छ । जेठ ३० सम्म हुने प्रतियोगिताका अन्य टोलीमा मनाङ मस्र्याङ्दी क्लब, चर्च ब्वाइज, त्रिभुवन आर्मी, नेपाल पुलिस, एपीएफ क्लब, फ्रेन्ड्स क्लब, खुमलटार युथ क्लब, विजय युथ क्लब हेटौंडा र चितवन–११ छन् । विदेशी क्लब एभिनियर एफसी क्यामरुनको पनि सहभागिता रहनेछ ।मकवानपुर जिल्ला फुटबल संघको आयोजना तथा जिल्लाका दस स्थानीय तहको सहयोगमा प्रतियोगिता आयोजना गरिएको हो । विजेताले १५ लाख र उपविजेताले १० लाख रुपैयाँ पुरस्कार प्राप्त गर्नेछन् । सर्वोत्कृष्ट खेलाडीले ६ लाख रुपैयाँबराबरको बुलेट बाइक पाउनेछन् । विधागतमा उत्कृष्ट गोलरक्षक, डिफेन्डर, मिडफिल्डर, फरवार्ड, सर्वाधिक गोलकर्ता र उत्कृष्ट प्रशिक्षकलाई जनही २५ हजार पुरस्कार रहेको जनाइएको छ । प्रत्येक खेलका म्यान अफ द म्याचले १० हजार पाउनेछन् ।